***FRANTZISKO AITA SANTUAREN MEZUA, GAIXOEN ALDEKO XXXIII. MUNDU JARDUNALDIAREN HARIRA***

***«Itxaropenak ez du huts egiten»*(*Errom* 5,5)
*eta indartsu egiten gaitu atsekabean***

*Anaia-arreba maiteak:*

2025eko Jubileu Urte honetan, Gaixoen aldeko XXXIII. Mundu Jardunaldia dugu, eta “itxaropenaren erromes” bihurtzera gonbidatzen gaitu Elizak. Jainkoaren Hitza dugu lagun horretan, San Pauloren bidez mezu handi bat ematen baitigu: «Itxaropenak ez du huts egiten» (Errom 5,5), are gehiago, indartsu egiten gaitu atsekabean.

Hitz kontsolagarriak dira, baina galdera batzuk sor ditzakete, sufritzen ari direnengan, bereziki. Adibidez: Nola manten gaitezke indartsu, gaixotasun larriak, desgai bihurtzen gaituztenak, eta, agian, gure ahalmenetatik harago doazen kostuak dituzten tratamenduak eskatzen dituztenak, pairatuta? Nola, gure sufrimenduaz gain, maite gaituztenak sufritzen ikusten ditugunean eta, gure ondoan egonda ere, guri ezin laguntzeagatik ezinean sentitzen badira? Egoera horietan guztietan, guregandik goragoko laguntza baten beharra sentitzen dugu: Jainkoaren laguntza behar dugu, bere graziarena, bere Probidentziarena, bere Espirituaren dohaina den indar horrena (ik. Eliza Katolikoaren katixima, 1808).

Goazen, bada, une batez Jainkoaren presentziari buruz hausnartzera, sufritzen duenarengandik hurbil baitago, ezaugarri dituen hiru alderdiren bitartez bereziki: *elkartzea, dohaina* eta *partekatzea*.

1. *Elkartzea*. Hirurogeita hamabi ikasleak misioan bidali zituenean (ik. Lk 10,1-9), gaixoei honako hau esateko esan zien Jesusek: «Jainkoaren Erreinua zuengandik hurbil dago» (9. b.). Zehazki, gaixotasuna ere, mingarria eta ulertzen zaila izan arren, Jaunarekin elkartzeko aukera bat dela ulertzen laguntzeko eskatu zien. Gaixoaldian, alde batetik gure hauskortasun erabatekoa — fisikoa, psikologikoa eta espirituala — sentitzen dugu izaki gisa; bestetik, berriz, Jainkoaren hurbiltasuna eta errukia sentitzen ditugu, gure sufrimenduak partekatu baititu Jesusengan. Ez gaitu bakarrik uzten, eta, askotan, harritu egiten gaitu inoiz izango ez genukeen eta geure kabuz inoiz aurkituko ez genukeen erabaki baten dohainarekin.

Orduan, eraldatzen gaituen elkartze baterako abagune bihurtzen da gaixotasuna; bizitzaren ekaitzei aurre egiteko helduleku izan dezakegun harri hautsezina; sakrifizioan ere, indartsuago bihurtzen gaitu esperientzia horrek, ez gaudela bakarrik jabetzen baikara. Horregatik esaten da oinazeak beti daramala berekin salbamenaren misterioa, Jainkoagandik datorren kontsolamendua era hurbil eta errealean esperimentarazten duelako, «Ebanjelioaren osotasuna bere promesa eta bizitza guztiekin ezagutu arte» (S. Joan Paulo II.a, *Discurso a los jóvenes*, New Orleans, 1987ko irailaren 12a).

1. Eta bigarren gogoeta-puntura garamatza horrek: *dohainera*. Izan ere, sufrimenduan konturatzen gara itxaropen oro Jaunarengandik datorrela, eta horregatik dela, batez ere, hartu eta landu behar dugun dohaina, “Jainkoaren leialtasunari leial” izanda, Madeleine Delbrêlen adierazpen ederraren arabera (ik. *La speranza è una luce nella notte*, Vatikano Hiria 2024, Prefazioa).

Gainerakoan, Kristoren berpiztean bakarrik aurkitzen dute gure patuek beren lekua betierekotasunaren zerumuga amaigabean. Bere Pazkotik bakarrik datorkigu ezerk, «ez heriotzak, ez bizitzak, ez aingeruek, ez printzerriek, ez orainak, ez etorkizunak, ez botere espiritualek, ez goikoak, ez sakonak, ez beste ezein izakik Jainkoaren maitasunetik banandu ezingo gaituen» ziurtasuna (Errom 8,38-39). Eta “itxaropen handi” horretatik dator bizitzako probak eta oztopoak gainditzeko aukera ematen digun beste edozein argi-izpi (ik. Benedikto XVI.aren *Spe salvi* gutun entz., 27.31). Ez hori bakarrik, Berpiztua ere gure ondoan doa, bidelagun dugu, Emausen dizipuluekin bezala (ik. Lk 24,13-53). Haiek bezala, guk ere parteka ditzakegu Harekin gure nahasmena, gure kezkak eta gure desilusioak; Haren Hitza entzun dezakegu, gure bihotza argitu eta sutan jartzen diguna eta Ogi zatian ezagutarazten diguna, gurekin egote horretan, orainaren mugetan ere, hurbiltzean ausardia eta konfiantza ematen digun “haratago” hori ikusiz.

1. Eta hirugarren alderdira iristen gara horrela, *partekatzera*. Sufrimendua duten lekuak elkartrukerako eta elkar aberasteko lekuak dira askotan. Zenbat aldiz ikasten den itxaroten, gaixo baten ohearen ondoan! Zenbat aldiz ikasten den sinesten, sufritzen duenarengandik hurbil egonda! Zenbat aldiz deskubritzen den maitasuna, beharrean dagoenaren aurrean makurtuz! Hau da, itxaropenaren “aingeru” garela konturatzen gara, Jainkoaren mezulari, elkarrentzat, denok bat eginda: gaixoak, medikuak, erizainak, senideak, lagunak, apaizak, mojak; eta gauden tokian gaudela: familian, dispentsarioetan, zaharren egoitzetan, ospitaleetan eta kliniketan.

Eta garrantzitsua da graziazko topaketa horien edertasuna eta neurria ezagutzea, eta ariman idazten ikastea, ez ahazteko; bai eta osasun-eragile baten irribarre atsegina, gaixo baten esker oneko begirada konfiantzazkoa, mediku edo boluntario baten aurpegi ulerkor eta arretatsua, ezkontide, seme, biloba edo lagun maitagarri baten aurpegi zain eta urduria bihotzean gordetzea ere. Gorde beharreko argiak dira guztiak ere, probaren iluntasunean indarra emateaz gain, bizitzaren benetako zaporea irakasten baitute, maitasunean eta hurbiltasunean (ik. Lk 10,25-37).

Gaixo maiteak, sufritzen dutenei laguntzen diezuen anai-arreba maiteak, inoiz baino zeregin bereziagoa duzue Jubileu honetan. Elkarren ondoan joatea zeinu bat da guztiontzat, «giza duintasunaren ereserki bat, itxaropen kantu bat» (*Spes non confundit* bula, 11). Sendategietako geletatik eta oheetatik askoz harago doa zuen ahotsa, karitatean «gizarte osoaren kontzertua» estimulatuz eta animatuz (ik. ibíd.), batzuetan egiten zaila den harmonia batean, baina, hain zuzen ere, horregatik da gozoa eta indartsua, argia eta beroa eramateko gai baita gehien behar den lekuan.

Eliza osoa dago eskertuta. Ni ere halaxe nago, eta zuen alde egiten dut otoitz; Mariari, Gaixoen Osasunari, eskatzen diot, anaia-arrebek askok une zailetan hari esan dizkioten hitzen bidez:

Zure babesaren bila gabiltza, Jainkoaren Ama;
ez itzazu utzi, alde batera, gure beharretan zuzentzen dizkizugun erreguak,
eta libra gaitzazu arrisku guztietatik,
oi beti Ama Birjin loriatsu eta bedeinkatua!

Bedeinkatu egiten zaituztet, zuen familia eta gainerako senideekin batera, eta nire alde otoitz egin dezazuen eskatzen dizuet, mesedez.

*Erroman, Letrango San Joan baselizan, 2025eko urtarrilaren 14an*

FRANTZISKO